Jhb-peuter onthou niks van hondeaanvalDesjuane Farmer. Foto: Verskaf Desjuane Farmer, die peuter van Alberton wat twee maande terug om haar lewe moes veg nadat haar gesig en kopvel deur ŉ hond verskeur is, kan niks van die traumatiese gebeurtenis onthou nie. Desjuane, wat ten tyde van die voorval net 17 maande oud was, het sedertdien goed aangesterk en is volgens haar ma, Hilda Sage, haar ou self. “Sy is nie eens bang vir honde nie. Sy kan die voorval glad nie onthou nie,” het sy gesê. “Ek dink dit is dalk ook omdat sy nie die hond sien kom het nie, want hy het haar van agter af gegryp. Maar sy is weer die vriendelike dogtertjie wat sy altyd was.” Maroela Media het vroeër berig Desjuane was op 9 Desember saam met haar ma en pa, Rodney Farmer, by Hilda se werkgewer se huis toe die werkgewer se kettingboel (bull mastiff) ŉ hek oopgestoot en haar gegryp het. Desjuane was weke lank in die waakeenheid van die Netcare Clinton-hospitaal en het talle bytmerke aan haar kop en gesig opgedoen. Sy het ook frakture in haar gesig opgedoen en haar regteroog is erg beskadig toe een van die hond se tande ŉ gat daarin gemaak het. Hilda het Dinsdag gesê Desjuane se sig in die oog is ernstig aangetas, aangesien die oog se lens heeltemal geskeur het. “Sy sal vanmiddag ŉ oftalmoloog sien wat binnekort vir haar ŉ lens sal inplant om die oog te herstel,” het sy gesê. “Ons wag net dat die ogie eers bietjie voller word, want hy is nou nog baie kleiner as haar ander oog weens die besering.” Daar is gelukkig geen sprake van veloorplantings nie, aangesien die bytmerke aan haar gesiggie bo verwagting goed herstel het. “Ons is so verlig wanneer ons oor hierdie hele ding terugdink. Ek wens nogal dit kan nou verby wees, maar ons is so dankbaar dat sy so goed herstel het. Dit is regtig ŉ wonderwerk. Ons kan net dankie sê.”